**amazing story**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mi-e nouă fără un sfert sufletul

mi-a rămas iar în urma pașilor tăi

cu amortizor de suferință

inutil ai rostuit blesteme

erau deja înăuntrul meu toate

și alte câteva clipe ar fi fost de ajuns

să ne lipim din nou cuvintele

pe buze

firimituri de sărut

bună dimineața îți spun

noapte bună gândesc

pe o margine tu

pe o altă lume sunt eu

între noi nouă

nouă ceruri cu pânze albe

lungi până la nebunie

mai e puțin

dacă sunt cine sunt

în fiecare zi altul

în mine se naște

învață să te iubească

cu nume

fără nume

moare subit

doar urmele tale

rămân intacte

precum tălpile dinozaurilor

în memoria pământului

cuvintele mele

scrijelite pe un pian

fără coadă

la mântuire

nu ai acces

tu spui că am mai trăit

că o vom face din nou

timpul e doar un zid

de mătase roşie

în ochiul lui dumnezeu

te strig

alerg

mă vărs infinit

sunt un tsunami

dresat să-ți mângâie tălpile

pe plaja disperării

cioran e un rival simpatic